Azərbaycanda Vətəndaş Cəmiyyətinin “ELS” Müstəqil
İnkişafına Yardım Assosiasiyası Araşdırmalar Mərkəzi

AZƏRBAYCAN GƏNCLİYİNİN PROBLEMLƏRİ VƏ PERSPEKTİVLƏRİ

İradə Yaqubova 03 fevral 2014-cü il

Hər bir insanın həyatı boyu əldə etdiyi nailiyyətlər ilk növbədə vaxtı ilə etdiyi peşənin ilk seçiminin uğurlu olmasından birbaşa asılıdır. Orta təhsil məktəbinin 9 və 11 sinifləri məzunları tərəfindən edilən ilkin seçim ya onları düzgün istiqamətdə savadları və təbii imkanlarına uyğun olan seçdikləri peşələrə yiyələnərək inkişaf etməsi, yüksək ixtisaslı kadr olub sevimli peşə ilə məşğul olması üçün zəmin yaradır, ya da peşə uğursuzluğuna səbəb olacaq. Bu gün gənclərin işlə təmin olunmaqlarında yaranan problemlərin səbəblərindən biri də onlar tərəfindən peşə seçimin düzgün aparılmaması ilə bağlıdır.

Bu seçimin nəyə əsasən aparıldığının araşdırması məqsədilə "ELS" Müstəqil Araşdırmalar Mərkəzi 2014-cü ilin yanvar ayında Bakı və Sumqayıt şəhərlərinin 9-11 sinif 312 şagirdinin peşə seçimləri ilə bağlı rəy sorğusunu aparmışdır. Sorğu ELSin könüllüləri tərəfindən keçirilmiş, sorğu zamanı şagirdlər özləri anketləri doldurmuşlar. Sorğunun məqsədi gənc nəslin bugünkü problemləri, əmək və məşğulluqları, peşə seçimində mövcud problemlərinin səbəblərinin araşdırılması olmuşdur. Sorğuda iştirak edənlərin 38,8%-i 9 sinif, 61,2%-i isə 10-11 sinif şagirdləri olmuşlar. Bu gün daha çox tələb olunan peşələri qeyd edərkən şagirdlərin 67,1%-i ali təhsilli, 32,9%-i isə ilk peşə-ixtisas (İPİ) təhsilli peşələrin adlarını çəkmişlər. Siniflər arası bu cavablar çox fərqlənmədiyi halda ali təhsilli peşələri Bakı şagirlərinin 83,5%-i, Sumqayıtın isə 56,3%-i qeyd etmişlər. Gələcəkdə yiyələnmək istədikləri peşələrə gəldikdə rəyi soruşulanların 89,3% konkret peşələrin adlarını qeyd etmişlər. Bunların 74,0%-i ali təhsilli, 15,3%-i İPİ təhsilli olmuşlar. Qalan şagirdlərin 10,7%-i ali təhsilli peşələrə üstünlük verərək peşəni göstərməmiş və “Hansına daxil ola bilsəm” cavabını vermişlər. Bu rəqəmlər müvafiq olaraq 9 sinif şagirdlərinin verdikləri cavablarda 77,6%, 15,5% və 6,9%; 10-11 sinif şagirdləri üçün – 71,7%, 15,2% və 13,0%; Bakıda – 80,1%, 7,2% və 12,7%, Sumqayıtda – 71,6%, 18,4% və 10,0% təşkil etmişdir.

Orta məktəbi bitirdikdən sonra şagirdlərin 81,3%-i sənədlərini ali təhsil məktəblərinə (Bakı – 85,1%, Sumqayıt – 78,6%), 7,3%-i – texnikumlara (Bakı – 3,9%, Sumqayıt – 9,0%), peşə məktəbləri/liseylərə 4,8%-i (Bakı – 3,1%, Sumqayıt – 6,4%) verəcəklərini bildirmişlər. Şagirdlərin 4,0%-i heç yerə sənəd verməyəcəklərini, 4,8%-i hərbi xidmətə gedəcəklərini, 2,6%-i isə işə düzələcəklərini bildirmişlər. İstədikləri ali və ya orta ixtisas məktəbinə daxil ola bilmədikləri təqdirdə gələn il nə edəcəkləri sualına isə onlar belə cavab vermişlər: “Yenidən ali məktəbə sənədlərimi verəcəyəm” – 60,0%, “Yenidən sənədlərimi texnikuma verəcəyəm” – 9,6%, “Peşə məktəbi/liseyinə gedəcəyəm” – 3,7%, “Hərbi xidmətə gedəcəyəm” – 14,1%, “İşləyəcəyəm” – 11,1%, “Heç nə” -1,5%.

Peşə seçiminə təsir edənlərə dair cavabların təhlili isə valideynlərin müstəsna rolunu göstərir. Belə ki, rəyi soruşulanların “Yalnız valideynlərim” – 48,0% (9 sinif – 54,6%, 10-11 sinif – 42,3%), “Valideynlərlə məsləhətləşib özüm qərar veririəm” – 21,6% (9 sinif – 16,5%, 10-11 sinif – 29,2%), “Yalnız özüm” - 14,2% (9 sinif – 9,6%, 10-11 sinif – 18,7%), “Dostlarım” - 9,8%% (9 sinif – 12,0%, 10-11 sinif – 4,6%), “Qohumlar/ Qonşular/ Tanışlar” – 5,2% (9 sinif – 7,3%, 10-11 sinif – 5,2%).

Peşə məktəbləri/liseyləri haqqında məlumatlı olanlar rəyi soruşulanların 72,4%-i təşkil etmişdir (Bakıda – 36,5%, Sumqayıtda – 91,0%-i). Burada hər hansı bir peşəyə yiyələnmək ehtimalında olanlar sorğuda iştirak edən şagirdlərin 9,7%-ni təşkil etmişdir (9 sinif – 13,7%, 10-11 sinif – 7,2%, Bakıda – 6,5%, Sumqayıt – 14,0%). Rəyi soruşulan qalan 90,3%-i bu niyyətdə deyil. Peşə lməktəbləri/liseylərində oxumaq istəyənlər bunu istədikləri peşənin məhz orada tədris olunduğunu (55,9%), bu peşələrin daha gəlirli olduğunu – 17,6%, bu peşələrə həmişə tələbat olduğunu – 8,8%, ikinci ixtisas kimi öyrənmək arzusunda olmaları – 14,7%. 2,9% şagird isə izahda çətinlik çəkmişlər.

Peşə lməktəbləri/liseylərində oxumaq istəməyənlər əsasən bunu ali məktəbin daha hörmətli, səviyyəli və cəmiyyətin anlamında daha yaxşı olduğunu qeyd etmişlər (92,1%). Rəyi soruşulanların təxminən yarısı (48,5%) istədiyi vəzifədə işləmək üçün məhz ali təhsilin tələb olunduğunu, beşdə biri istədikləri peşələrin yalnız ali məktəblərdə tədris edilməsini (21,9%) qeyd etmiş, 23,1%-i savadlarına, potensiallarına inamlı olduqlarını demişlər. 3,6% respondent cavablarını izah edə bilməmişlər.

Beləliklə, Bakı və Sumqayıt şəhərlərinin yuxarı sinif şagirdlərinin ilk peşə-ixtisas (İPİ) təhsilinə və burada əldə edə biləcəkləri imkanlara dair məlumatları çox azdır. Nəticədə hər hansı bir məzun öz yerini ilk növbədə yalnız ali məktəbdə görür, halbuki, çox vaxt onların daxil olduqları ixtisaslar heç də arzuladıqları deyil və ya onlar tələb olunan bacarıqlara malik deyillər.

Digər tərəfdən, peşə məktəbləri/liseylərin sayının 1991-ci ildə 176, burada təhsil alanların sayı 82188 təşkil etdiyi təqdirdə, sonrakı müddətdə bu say azalaraq 2013-cü ildə 108 peşə məktəbi, şagirdlərin sayı isə 30664 nəfər təşkil etmişdir. Sayı azalan ilk peşə-ixtisas məktəblərinin təbliğat məsələsi də müasir gəncliyin təfəkkürünə uyğunlaşdırılmamış, müasir elektron formatlardan istifadə üsulları işlənilməmişdir.

Maraqlıdır ki, Tələbə Qəbulu üzrə Dövlət Komissiyasının hesabatında 2012-ci ildə ölkə üzrə məzunların 60,8%-nin (Bakı şəhəri üzrə 81,7%, Sumqayıt şəhəri üzrı isə 85,0%) sənədlərini ali təhsil müəssisələrinə verdikləri göstərilmişdir. Ölkə üzrə yalnız 27,5% məzun (Bakı – 42,3%, Sumqayıt – 42,2%) ali məktəblərə qəbul olmuşlar. 2013-cü ildə bu mənzərə demək olar ki, təkrar olmuşdur. İmtahanlarda göstərdikləri biliklərə gəldikdə abiturientlərin yarısından çoxu (2012 - 64,65%, 2013 – 65,0%) 0-200 bal, yəni “2” qiymət qazanmışlar. 200-300 bal, yəni “3” qiymətini qazananlar abiturientlərin 15,06% (2012) və 13,80% (2013), 300-500 bal, yəni “4” qiymətini qazananlar -15,50% (2012) və 15,70% (2013), 500-700 bal, yəni “5” qiymətini qazananlar – 4,79% (2012) və 5,60% (2013) təşkil etmişlər. Aşağı səviyyəli bilik göstərənlərin çox olması məzunların öz savadlarını düzgün qiymətləndirməmələrinin göstəricisidir. Görünür ki, burada onlara köməklik lazımdır.

Beləliklə, sorğu nəticəsində peşə məktəblərinin və ilk peşə-ixtisas təhsilli peşələrin təbliğatının zəif qurulması; orta məktəb şagirdlərinin peşə məktəblərinə dair məlumatlılığının aşağı səviyyədə olması; orta məktəb şagirdlərinin peşə seçimi ilə bağlı savadlarının səviyyəsindən asılı olmayaraq ilk növbədə ali təhsilə üstünlük vermələri və ilk peşə-ixtisas təhsilli məktəblərinin sayının kifayət qədər olmaması kimi problemlər aşkar edilmişdir.

Bu problemlərin həlli üçün aşağıda göstərilənləri təklif edirik:

1. Peşə məktəblərinin və ilk peşə-ixtisas təhsilli peşələrin təbliğatı gücləndirilməli, təbliğat üsulları işləndikdə ilk növbədə valideynlər qrupu nəzərə alınmalıdır;
2. Peşə məktəblərinin təbliğatında yeni müasir formatlardan istifadə olunmalıdır: sosial reklam, KİV, xüsusilə də televiziya. Təbliğatın ayrı-ayrı peşə məktəblərinin elanları ilə bərabər Təhsil nazirliyi tərəfindən peşələr üzrə aparılması daha səmərəli ola bilər;
3. İlk peşə-ixtisas təhsilli peşələrin təbliğatı aparılmalıdır. Bu peşələrə, Azərbaycanın tanınmış peşə ustalarının fəaliyyətinə dair sənədli filmlərin çəkilməsi, populyar seriallarda müsbət personaj kimi peşə ustalarının göstərilməsi cəmiyyətdə artıq qəbul edilmiş münasibətin köklü şəkildə dəyişilməsinə gətirə bilər;
4. 9-11-ci sinif şagirdləri üçün tədris planında nəzərdə tutulan təcrübə dərslərinin müəssisə və peşə məktəblərində keçirilməsi gələcəkdə şagirdlərin peşə seçiminə ciddi təsir edə bilər (sovet dönəmində belə bir təcrübə müsbət nəticələr verir və uşaqların ixtisas seçimində önəmli rol oynayırdı);
5. İlk peşə-ixtisas təhsilli məktəblərinə münasibətin dəyişilməsində peşə məktəblərinin maddi-texniki bazasının gücləndirilməsi və onların sayının artırılması önəmlidir.